《赋陈新伯秋潭》
宋代·萧立之

人间四时秋最清，九秋之水寒潭明。先生奇骨二难并，十指忽忽风涛生。

麻姑山前书满屋，读书夜长跋见烛。汪汪陂度牛医儿，未抵寒潭一泓玉。

我家崖前十丈冰，敲冰夜作玻瓈声。爱君有此秋一潭，璧月下照琉璃城。

从来负舟须积水，置杯坳堂安足拟。期君渺渺泛天津，万斛龙骧才一苇。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。